b'\n_START_ARTICLE_\nBiotehnoloogia\n_START_PARAGRAPH_\nBiotehnoloogia on rakendusliku bioloogia valdkond, mis kasutab elusorganisme ja nende saadusi inimese tervise ja elukeskkonna parandamisel. Biotehnoloogia on t\xc3\xa4nap\xc3\xa4evane viis lahendada keerukaid probleeme odavalt ja keskkonda s\xc3\xa4\xc3\xa4stvalt. _NEWLINE_Biotehnoloogias on \xc3\xbchendatud geneetika, rakubioloogia, embr\xc3\xbcoloogia ja mikrobioloogia teadmised. Seejuures p\xc3\xb5hinevad biotehnoloogia teadmised geenide, valkude, rakkude ja isegi tervete elusorganismidega manipuleerimisel. Biotehnoloogia abil otsitakse lahendusi probleemidele agrikultuuris, bioenergeetikas, materjaliteaduses, nanotehnoloogias, meditsiinis ja regeneratiivses meditsiinis. Biomeditsiin kasutab biotehnoloogilisi teadmisi muteerunud geenide, denatureerunud ja funktsiooni kaotanud valkude ja patoloogiliste kudede eristamisel. Biotehnoloogilised saavutused v\xc3\xb5imaldavad seejuures kiiremat diagnoosi, paremat ravi ja haigusi ennetavat praktikat._NEWLINE_Biotehnoloogia alustala on DNA ja valdav osa manipulatsioone viiakse l\xc3\xa4bi nukleiinhapete tasandil. DNA olulisus p\xc3\xb5hineb molekuli universaalsusel. K\xc3\xb5ik elusorganismid \xc3\xbcksk\xc3\xb5ik kui varieeruvad kodeerivad eluks vajalikku teavet DNA molekuli kujul. Seet\xc3\xb5ttu on v\xc3\xb5imalik manipuleerida n\xc3\xa4iteks p\xc3\xa4rmirakku tootma inimese insuliini molekule. Biotehnoloogia h\xc3\xb5lmab lisaks palju varieeruvaid tehnikaid ja manipulatsioone. Esmased v\xc3\xb5tted biotehnoloogia valdkonnas ilmnesid loomade kodustamisel ja algse p\xc3\xb5lluharimise k\xc3\xa4igus. V\xc3\xb5tted nagu selektiivne paljundamine ja kunstlik valik. Maailma suurenenud n\xc3\xb5udlus energia j\xc3\xa4rgi on p\xc3\xb5hjustanud bioenergeetika valdkonna laienemist, sealjuures eriti biok\xc3\xbctuste kasutamise vallas. Biok\xc3\xbctuste tootmine toimub \xc3\xbcha enam GMO-taimede baasil. USA valitsus on seadnud eesm\xc3\xa4rgiks suurendada aastaks 2017 bioetanooli tootmist 35 miljardi gallonini aastas. USA naftap\xc3\xb5hine energiasektor kasutab bioetanooli mootorik\xc3\xbctuse lisandina, seejuures v\xc3\xa4heneb s\xc3\xb5ltuvus v\xc3\xa4lismaisest naftast.'